তথ্যবিবরণী নম্বর : ৩৪৮১

**প্রাণিসম্পদের উন্নত প্রজাতি প্রত্যন্ত অঞ্চলে ছড়িয়ে দেওয়ার লক্ষ্যে সরকার কাজ করছে**

 **---মৎস্য ও প্রাণিসম্পদ মন্ত্রী**

সাভার (ঢাকা), ২৯ ভাদ্র (১৩ সেপ্টেম্বর):

মৎস্য ও প্রাণিসম্পদ মন্ত্রী শ ম রেজাউল করিম বলেছেন, ‘আধুনিক ও বিজ্ঞানসম্মত উপায়ে প্রাণিসম্পদের উন্নত প্রজাতি দেশের প্রত্যন্ত অঞ্চলে ছড়িয়ে দেওয়ার লক্ষ্যে সরকার কাজ করছে। এর ফলে মাংস, দুধ ও ডিমে স্বয়ংসম্পূর্ণতা অর্জন করে দেশের অভ্যন্তরে চাহিদা মেটানোর পর তা দেশের বাইরে রপ্তানি করা সম্ভব হবে। গবেষণালব্ধ ফলাফল গ্রাম-গঞ্জে, প্রত্যন্ত অঞ্চলে ছড়িয়ে দিলে গ্রামীণ জনগণ উৎসাহিত হবে, নিজেরা খামার করবে তাদের বেকারত্ব দূর হবে, গ্রামীণ অর্থনীতি সচল হবে।’

আজ সাভারের বাংলাদেশ প্রাণিসম্পদ গবেষণা ইনস্টিটিউট (বিএলআরআই)-এ আন্তর্জাতিকমানের অ্যান্টিমাইক্রোবিয়াল রেজিস্ট্যান্স (এএমআর) গবেষণাগার উদ্বোধন শেষে এক মতবিনিময় সভায় প্রধান অতিথির বক্তৃতায় মন্ত্রী এসব কথা বলেন।

বিএলআরআই-এর উদ্ভাবন গোটা জাতিকে সমৃদ্ধ করার ক্ষেত্রে ভূমিকা রাখছে উল্লেখ করে মন্ত্রী আরো বলেন, ভবিষ্যতে বিশ্বে যে পরিমাণ প্রোটিন ও পুষ্টির প্রয়োজন হবে সে চাহিদা অনুযায়ী আমাদের যোগান বাড়াতে হবে। এ জন্য মেধা, বিচক্ষণতা ও যোগ্যতাকে বিকশিত করে রাষ্ট্রের প্রয়োজনে বিনিয়োগ করতে হবে। সম্মিলিতভাবে বাংলাদেশকে লক্ষ্যে এগিয়ে নিয়ে যেতে হবে।

বিএলআরআই-এর মহাপরিচালক ড. নাথু রাম সরকারের সভাপতিত্বে মতবিনিময় সভায় মৎস্য ও প্রাণিসম্পদ সচিব রওনক মাহমুদ বিশেষ অতিথি হিসেবে উপস্থিত ছিলেন। এছাড়া অতিথি হিসেবে উপস্থিত ছিলেন প্রাণিসম্পদ অধিদপ্তরের মহাপরিচালক ডা. আবদুল জব্বার শিকদার এবং মন্ত্রণালয়ের অতিরিক্ত সচিব কাজী ওয়াছি উদ্দিন ও সুবোল বোস মনি। অন্যান্যের মধ্যে মন্ত্রণালয় ও বিএলআরআই এর ঊর্ধ্বতন কর্মকর্তাগণ এ সময় উপস্থিত ছিলেন।

এর আগে বঙ্গবন্ধুর জন্মশতবার্ষিকী উপলক্ষে বিএলআরআই-এর ফডার গবেষণা ও উন্নয়ন ভবনে বঙ্গবন্ধুর জীবনের বিভিন্ন সময়ের গুরুত্বপূর্ণ কিছু ছবি দিয়ে সজ্জিত ‘বঙ্গবন্ধু আলোকচিত্র গ্যালারি’ এবং বিএলআরআই ক্যাম্পাসে ফল গাছের চারা রোপণের মাধ্যমে ফলদ বাগান উদ্বোধন করেন মন্ত্রী। এছাড়া বিএলআরআই ক্যাম্পাসে পাঁচুটিয়া খামার, বিদেশি ভেড়ার খামার ও মহিষ খামার পরিদর্শন করেন তিনি। বিকেলে সাভারে প্রাণিসম্পদ অধিদপ্তরের আওতাধীন পোল্ট্রি ও ছাগল খামার, গবাদিপশুর খাদ্য তৈরির টিএমআর মিল এবং মৎস্য অধিদপ্তরের আওতাধীন মৎস্য মান নিয়ন্ত্রণ গবেষণাগার পরিদর্শন করেন মন্ত্রী।

#

ইফতেখার/ফারহানা/মোশারফ/আব্বাস/২০২০/১৯২৬ ঘণ্টা

তথ্যবিবরণী নম্বর : ৩৪৮০

**ড. মোঃ ইব্রাহীম খলিলের মৃত্যুতে বিজ্ঞান ও প্রযুক্তি মন্ত্রীর শোক**

ঢাকা, ২৯ ভাদ্র (১৩ সেপ্টেম্বর):

 বাংলাদেশ পরমাণু শক্তি কমিশনের প্রধান ভূতত্ত্ববিদ ড. মোঃ ইব্রাহীম খলিলের মৃত্যুতে গভীর শোক ও দুঃখ প্রকাশ করেছেন বিজ্ঞান ও প্রযুক্তি মন্ত্রী স্থপতি ইয়াফেস ওসমান।

 মন্ত্রী বলেন, অকাল প্রয়াত এই ভূতত্ত্ববিদের মৃত্যুতে জাতির অপূরণীয় ক্ষতি হলো। তিনি ২০০১ সালের ২২ মার্চ কমিশনে ভূতত্ত্ববিদ হিসাবে যোগদান করে সাভারস্থ পরমাণু শক্তি গবেষণা প্রতিষ্ঠানে গবেষণা কার্যক্রমের পাশাপাশি কমিশনের প্রধান কার্যালয়ের বিজনেজ ডেভেলপমেন্ট ইউনিটে গুরুত্বপূর্ণ অতিরিক্ত দায়িত্ব পালন করেন।

মন্ত্রী শোকবার্তায়  ড. মোঃ ইব্রাহীম খলিল এর রুহের মাগফিরাত কামনা করেন এবং শোকসন্তপ্ত পরিবারের প্রতি গভীর সমবেদনা জ্ঞাপন করেন ।

#

বিবেকানন্দ/ফারহানা/মোশারফ/রেজাউল/২০২০/১৮৩৬ ঘণ্টা

তথ্যবিবরণী নম্বর : ৩৪৭৯

**করোনায় আর্থিক সংকট মোকাবিলায় স্বল্প সুদে দীর্ঘমেয়াদি ঋণ পাবেন আইনজীবীরা**

 **---আইনমন্ত্রী**

ঢাকা, ২৯ ভাদ্র (১৩ সেপ্টেম্বর):

আইন, বিচার ও সংসদ বিষয়ক মন্ত্রী আনিসুল হক বলেছেন, করোনা ভাইরাসের কারণে প্রায় আড়াই মাস আইনজীবী বিশেষ করে জুনিয়র আইনজীবীরা তাদের কাজ করতে না পারায় অনেকেই আর্থিক সংকটে পতিত হয়েছেন। তাদের এই কষ্ট লাঘবের জন্য স্বল্পসুদে দীর্ঘমেয়াদি ঋণ দেওয়ার ব্যবস্থা নেওয়া হচ্ছে। তিনি বলেন, বাংলাদেশ বার কাউন্সিলের মাধ্যমে এই ঋণ দেওয়া হবে।

আইনমন্ত্রী আজ ভিডিও কনফারেন্সিং এর মাধ্যমে ফরিদপুরে ৫৪ কোটি টাকা ব্যয়ে নির্মিত আট তলা বিশিষ্ট চিফ জুডিসিয়াল ম্যাজিস্ট্রেট আদালত ভবন উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

আইনমন্ত্রী বলেন, বর্তমান সরকারের উন্নয়নের ধারা অব্যাহত থাকেবে। দুই হাজার ৮৭৬ কোটি টাকা ব্যয়ে যে ই-জুডিসিয়ারি প্রকল্প হাতে নেওয়া হয়েছে সেটাও বাস্তবায়ন হবে। ন্যায়বিচার নিশ্চিত করলে জনগণ এসব কাজের সুফল পাবেন। তিনি বলেন, বর্তমানে ৩৭ লাখ মামলা জট রয়েছে। এ জট কমাতে হবে।

আনিসুল হক বলেন, সরকারের উন্নয়নের ছোঁয়া সুপ্রিম কোর্ট থেকে শুরু করে জেলা পর্যায়ে ম্যাজিস্ট্রেট কোর্ট পর্যন্ত পৌঁছে গেছে। সরকার জেলায় জেলায় চিফ জুডিসিয়াল ম্যাজিস্ট্রেট আদালত ভবন ও জেলা জজ আদালত ভবন নির্মাণ করে দিচ্ছে। বিচারকদের সঠিকভাবে মূল্যায়ন করে তাদের বেতন-ভাতা বাড়িয়ে দিয়েছেন। সরকার মনে করে বিচারকরা আর্থিকভাবে স্বচ্ছল থাকলে তাঁরা কাজে মনোনিবেশ করতে পারবেন এবং জনগণ সুষ্ঠু বিচার পাবেন।

ফরিদপুরের জেলা ও দায়রা জজ মোঃ সেলিম মিয়ার সভাপতিত্বে অনুষ্ঠানে ফরিদপুর ১ ও ৪ আসনের সংসদ সদস্য যথাক্রমে মনজুর হোসেন ও মজিবুর রহমান চৌধুরী (নিক্সন), আইন ও বিচার বিভাগের সচিব মোঃ গোলাম সারওয়ার, জেলা প্রশাসক অতুল সরকার, পুলিশ সুপার মোঃ আলিমুজ্জামান, জেলা আওয়ামী লীগের সভাপতি এডভোকেট সুবল চন্দ্র সাহা, জেলা আইনজীবী সমিতির সভাপতি এওএম খালেদ প্রমুখ বক্তৃতা করেন। অনুষ্ঠান সঞ্চালনা করেন আইন ও বিচার বিভাগের যুগ্ম সচিব বিকাশ কুমার সাহা।

#

রেজাউল/ফারহানা/মোশারফ/আব্বাস/২০২০/১৮২৮ ঘণ্টা

তথ্যবিবরণী নম্বর : ৩৪৭৮

**পানি সম্পদ মন্ত্রণালয় সম্পর্কিত স্থায়ী কমিটির সভা অনুষ্ঠিত**

ঢাকা, ২৯ ভাদ্র (১৩ সেপ্টেম্বর):

 ১১তম জাতীয় সংসদের পানি সম্পদ মন্ত্রণালয় সম্পর্কিত স্থায়ী কমিটির সভা আজ অনুষ্ঠিত হয়েছে। কমিটির সভাপতি রমেশ চন্দ্র সেন এর সভাপতিত্বে সভায় অন্যান্যের মধ্যে কমিটির সদস্য মন্ত্রণালয়ের প্রতিমন্ত্রী কর্নেল (অব.) জাহিদ ফারুক, উপমন্ত্রী এ কে এম এনামুল হক শামীম, মোঃ আফজাল হোসেন, মোহাম্মদ একরামুল করিম চৌধুরী, সামশুল হক চৌধুরী, মোহাম্মদ নজরুল ইসলাম, মোঃ ফরিদুল হক খান ও নুরুন্নবী চৌধুরী অংশ নেন।

 এ বছর বন্যায় নদী ভাঙনরোধ, বাঁধ ও অন্যান্য ক্ষতিগ্রস্ত অবকাঠামো মেরামতে প্রায় ২০০ কোটি টাকা ব্যয়ে প্রায় ১১৭ কি.মি. মেরামত কাজ চলমান আছে বলে সভায় উল্লেখ করা হয়। তাছাড়া একই ধরনের প্রাকৃতিক দুর্যোগজনিত ঝুঁকিপ্রবণ এলাকাসমূহকে চিহ্নিত করে বাংলাদেশকে ৬টি শ্রেণিতে (হটস্পট) ভাগ করা হয়েছে। পানির প্রবাহ বাড়ানোর পাশাপাশি যথাযথ পলি ব্যবস্থাপনা করে নদী ভাঙনরোধ-সহ বন্যা নিয়ন্ত্রণ করে টেকসই উন্নয়নের লক্ষ্যে প্রধানমন্ত্রীর নির্দেশনায় ডেল্টাপ্ল্যান বাস্তবায়নে সকল প্রকল্প নেওয়া হচ্ছে বলে মন্ত্রণালয়ের পক্ষে সভায় জানানো হয়।

 সভায় আরো জানানো হয়, সারাদেশে ‘৬৪ জেলার অভ্যন্তরস্থ ছোট নদী, খাল ও জলাশয় পুনঃখনন’ শীর্ষক প্রকল্পের আওতায় ৬৩০টি প্যাকেজে প্রায় সাড়ে ৪ হাজার কি.মি. পুনঃখনন সম্পন্ন হয়েছে।

 এছাড়াও সভায় ভাঙনরোধ-সহ একাধিক প্রকল্পের অগ্রগতি পর্যালোচনা করা হয় এবং সন্তোষ প্রকাশ করা হয়। বর্তমানে মন্ত্রণালয়ের কাজের নজরদারি বৃদ্ধিতে প্রশংসা করা হয় এবং কাজের অগ্রগতি নজরদারিতে সংশ্লিষ্ট ঠিকাদারদের সমন্বয় করতে নির্দেশনা দেওয়া হয়।

#

আসিফ/ফারহানা/মোশারফ/রেজাউল/২০২০/১৮১২ ঘণ্টা

তথ্যবিবরণী নম্বর : ৩৪৭৭

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ২৯ ভাদ্র (১৩ সেপ্টেম্বর):

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৯৯৯ জনের নমুনা পরীক্ষা করে ১ হাজার ৪৭৬ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ৩৭ হাজার ৫২০ জন।

 গত ২৪ ঘণ্টায় ৩১ জন-সহ এ পর্যন্ত ৪ হাজার ৭৩৩ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ৪০ হাজার ৬৪৩ জন।

#

দলিল উদ্দিন/ফারহানা/মোশারফ/রেজাউল/২০২০/১৮০০ ঘণ্টা

তথ্যবিবরণী নম্বর : ৩৪৭৬

**বাউনিয়াবাদে বাস্তুহারা পরিবারের পুনর্বাসন প্রকল্পের দলিল হস্তান্তর**

ঢাকা, ২৯ ভাদ্র (১৩ সেপ্টেম্বর):

 ঢাকার মিরপুর ১১ নম্বর সেক্টরের বাউনিয়াবাধ এলাকায় দুই হাজার ৬০০ বাস্তুহারা পরিবারের পুনর্বাসন প্রকল্পের প্লটের দলিল হস্তান্তর করেছেন গৃহায়ন ও গণপূর্ত প্রতিমন্ত্রী শরীফ আহমেদ।

 এ উপলক্ষ্যে বাউনিয়াবাধ ঈদগা মাঠে আয়োজিত এক জনসভায় আজ প্রতিমন্ত্রী ৯৩ টি প্লটের দলিল আনুষ্ঠানিকভাবে গ্রহীতাদের মাঝে হস্তান্তর করেন।

 প্রধান অতিথির বক্তব্যে প্রতিমন্ত্রী বলেন, জাতির পিতা বঙ্গবন্ধু শেখ মুজিবুর রহমান আজীবন সাধারণ মানুষের অধিকারের কথা বলেছেন। সাধারণ মানুষের অধিকার প্রতিষ্ঠা করতে যেয়ে তিনি জেল, জুলুম, অত্যাচার, নির্যাতন সহ্য করেছেন। কিন্তু অন্যায়ের সাথে কখনো আপোস করেননি। মানুষের খাদ্য, বস্ত্র, চিকিৎসা, শিক্ষাসহ মানসম্মত বাসস্থানের ব্যবস্থা নিশ্চিত করা ছিল বঙ্গবন্ধুর একটি অন্যতম স্বপ্ন। সে স্বপ্নকে বাস্তবে রূপ দিতে তার সুযোগ্য কন্যা শেখ হাসিনা নিরলসভাবে কাজ করে যাচ্ছেন। এর একটি উজ্জল দৃষ্টান্ত আজকের এই দলিল হস্তান্তর।

 জাতীয় গৃহায়ন কর্তৃপক্ষের চেয়ারম্যান মো. দেলোয়ার হায়দার এর সভাপতিত্বে আয়োজিত অনুষ্ঠানে গৃহায়ন ও গণপূর্ত মন্ত্রণালয়ের সচিব মো. শহীদ উল্লা খন্দকার এবং সংসদ সদস্য আলহাজ ইলিয়াস উদ্দিন মোল্লাহ উপস্হিত ছিলেন।

#

রেজাউল/অনসূয়া/পরীক্ষিৎ/জসীম/খোরশেদ/২০২০/১৬০০ ঘণ্টা

তথ্যবিবরণী নম্বর : ৩৪৭৫

**পিছিয়ে পড়া জনগোষ্ঠীর উন্নয়নকে প্রাধান্য দেয়া হচ্ছে**

 **- সমাজকল্যাণ মন্ত্রী**

ঢাকা, ২৯ ভাদ্র (১৩ সেপ্টেম্বর):

 সমাজকল্যাণ মন্ত্রী নুরুজ্জামান আহমেদ বলেছেন, সমাজের সকল শ্রেণির মানুষকে উন্নয়ন কর্মকাণ্ডের আওতায় নিয়ে আসতে হবে। পিছিয়ে পড়া জনগোষ্ঠীকে বাদ দিয়ে উন্নয়নের কাঙ্খিত লক্ষ্যমাত্রা অর্জন সম্ভব নয়। সমৃদ্ধ বাংলাদেশ গড়তে পিছিয়ে পড়া জনগোষ্ঠীর উন্নয়নকে প্রাধান্য দেয়া হচ্ছে।

 মন্ত্রী আজ ভার্চুয়্যাল প্ল্যাটফর্মে খুলনা জেলা প্রশাসন আয়োজিত খুলনা জেলার দাকোপ উপজেলায় বানিশান্তার যৌনপল্লীর শিশুদের আবাসিক শিক্ষা ও পুনর্বাসনের উদ্দেশ্যে প্রাথমিক বিদ্যালয় সম্প্রসারণ ও হোস্টেল নির্মাণ কার্যক্রমের উদ্বোধন অনুষ্ঠানে প্রধান অতিথির বক্তব্যে এসব কথা বলেন।

 খুলনার জেলা প্রশাসক মোহাম্মদ হেলাল হোসেন এর সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন হুইপ পঞ্চানন বিশ্বাস, সংসদ সদস্য গ্লোরিয়া ঝর্ণা সরকার।

 মন্ত্রী বলেন, যৌনপল্লীর শিশুদের শিক্ষার মাধ্যমে পুনর্বাসনের লক্ষ্যে খুলনা জেলা প্রশাসনের গৃহীত উদ্যোগটি পিছিয়ে পড়া অবহেলিত জনগোষ্ঠীর জীবনমানোন্নয়নে দৃষ্টান্ত হয়ে থাকবে।

 অসহায় ও পিছিয়ে পড়া জনগোষ্ঠীর জন্য প্রধানমন্ত্রী গৃহীত সামাজিক নিরাপত্তা কর্মসূচিসমূহ বাস্তবায়নে সকলকে সম্মিলিতভাবে কাজ করার জন্য তিনি আহ্বান জানান।

 প্রায় এক কোটি ষাট লাখ টাকা ব্যায়ে খুলনা জেলার দাকোপ উপজেলার শতাব্দি প্রাচীন বানিশান্তা যৌনপল্লীর শতাধিক পরিবারের শিশুদের শিক্ষা প্রদান নিশ্চিতে প্রাথমিক বিদ্যালয় সম্প্রসারণ ও হোস্টেল নির্মিত হচ্ছে। পরে মন্ত্রী প্রাথমিক বিদ্যালয় সম্প্রসারণ ও হোস্টেল নির্মাণ কার্যক্রমের উদ্বোধন করেন।

#

জাকির/অনসূয়া/পরীক্ষিৎ/জসীম/আসমা/২০২০/১৫০০ ঘণ্টা